CELEX: 62008TN0404
Language: el
Date: 2008-09-20 00:00:00
Title: Υπόθεση T-404/08: Προσφυγή της 20ής Σεπτεμβρίου 2008 — Fluorsid και Minmet κατά Επιτροπής

22.11.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 301/52
            
         Προσφυγή της 20ής Σεπτεμβρίου 2008 — Fluorsid και Minmet κατά Επιτροπής
   (Υπόθεση T-404/08)
   (2008/C 301/88)
   Γλώσσα διαδικασίας: η ιταλική
   Διάδικοι
   
      Προσφεύγουσες: Fluorsid SpA (Assemini, Ιταλία) και Minmet Co. (Λωζάνη, Ελβετία) (εκπρόσωποι: L. Vasques και F. Perego, δικηγόροι)
   
      Καθής: Επιτροπή των Ευρωπαϊκών Κοινοτήτων
   Αιτήματα των προσφευγουσών
   Ο προσφεύγουσες ζητούν από το Πρωτοδικείο:
   
               —
            
            
               Την ακύρωση της αποφάσεως της Επιτροπής των Ευρωπαϊκών Κοινοτήτων της 25ης Ιουνίου 2008, C(2008) 3043, σχετικά με τη διαδικασία του άρθρου 81 της Συνθήκης ΕΚ και του άρθρου 53 της Συμφωνίας ΕΟΧ, υπόθεση COMP/39.180 — Φθοριούχο αλουμίνιο, που κοινοποιήθηκε στις Fluorsid και Minmet στις 11 Ιουλίου 2008 και στις 9 Ιουλίου 2008 αντίστοιχα, ή, επικουρικώς, τη μείωση του προστίμου που επιβλήθηκε στις Minmet και Fluorsid με την ως άνω απόφαση, σύμφωνα με το άρθρο 44 του Κανονισμού του Πρωτοδικείου.
            
         Ισχυρισμοί και κύρια επιχειρήματα
   Με την υπό κρίση προσφυγή, οι εταιρείες Fluorsid και Minmet επιθυμούν να προσβάλουν την απόφαση με την οποία η Ευρωπαϊκή Επιτροπή διαπίστωσε παράβαση του άρθρου 81, παράγραφος 1, της Συνθήκης και του άρθρου 53, παράγραφος 1, της Συμφωνίας ΕΟΧ και επέβαλε, ως εκ τούτου, από κοινού και εις ολόκληρον πρόστιμο στις Fluorsid και Minmet, για μια υποτιθέμενη σοβαρή παράβαση του άρθρου 81 της Συνθήκης, ποσού 1 600 000 (ενός εκατομμυρίου εξακοσίων χιλιάδων) ευρώ.
   Προς στήριξη των αιτημάτων τους, οι προσφεύγουσες προβάλλουν:
   
               —
            
            
               Έλλειψη απόδειξης της δυνητικής ζημίας του ΕΟΧ και παράβαση των διατάξεων του άρθρου 81 της Συνθήκης. Συναφώς, αναφέρουν ότι είναι αδύνατον να υποστηρίζεται ότι τέσσερις μικρές επιχειρήσεις, εκ των οποίων η μία δεν πραγματοποίησε καν πωλήσεις το 2000 εντός του ΕΟΧ, μπορούν, ακόμη και θεωρητικώς, να επιβάλουν τις τιμές στους μεγάλους παραγωγούς αλουμινίου (που επίσης ονομάζονται «smelters»), σε μια αγορά όπου τις τιμές τις καθορίζει η προσφορά και όχι η ζήτηση.
            
         
               —
            
            
               Παράβαση της υποχρεώσεως αιτιολογήσεως όσον αφορά την απόδειξη της παράνομης συμπεριφοράς κατά παράβαση του άρθρου 253 της Συνθήκης και του άρθρου 2 του κανονισμού (ΕΚ) 1/2003, λόγω την αλλαγής με συγκαλυμμένο τρόπο της επίδικη παράβασης, προκειμένου να περιοριστεί το βάρος αποδείξεως της Επιτροπής. Ισχυρίζονται επί του σημείου αυτού ότι η Επιτροπή ήταν σε θέση να αποκτήσει αποδεικτικά στοιχεία για την ανταλλαγή πληροφοριών μεταξύ ανταγωνιστών, αλλά όχι για συμφωνία με αντικείμενο τον περιορισμό του ανταγωνισμού. Αυτή η αλλαγή της περιγραφής της παράνομης συμπεριφοράς ευνόησε την Επιτροπή, η οποία ήταν έτσι σε θέση να αναφερθεί, εσφαλμένα κατά τις προσφεύγουσες, στους μηχανισμούς των κανόνων που προβλέπονται για hard core restrictions, ελαφρύνοντας, ως εκ τούτου, το βάρος της αποδείξεως και παρέχοντάς της τη δυνατότητα να αγνοήσει τις γεγονός ότι η προβαλλόμενη παράνομη συμπεριφορά δεν είχε καμία επίδραση στην αγορά.
            
         
               —
            
            
               Παράβαση του άρθρου 27 του κανονισμού 1/2003 και προσβολή των δικαιωμάτων άμυνας, καθώς και παράβαση των άρθρων 253 και 173 της Συνθήκης, στο μέτρο που η Επιτροπή δεν αναφέρει τη συνεργασία της Floursid στην ανακοίνωση αιτιάσεων (στο εξής: ΑΑ), διεξήγαγε έρευνες και απέκτησε έγγραφα για τον φάκελο μετά την ΑΑ και με την τελική απόφαση προέβαλε παράνομη συμπεριφορά διαφορετική από αυτή που ανέφερε η ΑΑ (παράβαση διάρκειας 6 μηνών αντί για συνεχή παράβαση).
            
         Οι προσφεύγουσες επίσης ισχυρίζονται ότι:
   
               —
            
            
               Για να τεκμηριωθεί η συμμετοχή της Minmet, χρησιμοποιούνται στην τελική απόφαση επιβαρυντικά έγγραφα τα οποία δεν περιείχοντο στην ΑΑ.
            
         
               —
            
            
               Παρά το γεγονός ότι η Επιτροπή αγνόησε τη συνεργασία της Floursid στην ΑΑ, κατά παράβαση των δικαιωμάτων άμυνας, προσέθεσε εκ των υστέρων στον φάκελο της υπόθεσης τόσο τη συνεργασία των προσφευγουσών, όσο και μια προσθήκη στο ζήτημα της συνεργασία που κατατέθηκε μετά την ΑΑ. Κατ' αυτό τον τρόπο, η Επιτροπή i) δημιούργησε αβεβαιότητα όσον αφορά τη συνεργασία, η οποία είναι επιζήμια για το χρονικό πλαίσιο και την ουσία των δικαιωμάτων άμυνας των προσφευγουσών, κατά παράβαση των κανόνων που αναφέρονται στο σημείο 29 της ανακοίνωσης της Επιτροπής σχετικά με την απαλλαγή από τα πρόστιμα, και ii) συνέχισε να διεξάγει έρευνες μετά την ΑΑ, προσθέτοντας έγγραφα στον φάκελο, κατά επιζήμια για όλα τα μέρη της διαδικασίας παράβαση θεμελιωδών διαδικαστικών κανόνων.
            
         
               —
            
            
               Η Επιτροπή όρισε τη γεωγραφική αγορά του φθοριούχου αλουμινίου κατά αντιφατικό τρόπο και χωρίς να παραθέσει προσήκουσα αιτιολογία και υπολόγισε την αξία της αγοράς κατά εντελώς ανακόλουθο τρόπο.